Ehdotus neuvoston päätökseksi makrotaloudellisen täydentävän avun myöntämisestä Moldovalle /* KOM/95/0533 lopull. - CNS 95/0275 */



Virallinen lehti nro C 015 , 20/01/1996 s. 0011



Ehdotus neuvoston päätökseksi makrotaloudellisen täydentävän avun myöntämisestä Moldovalle (96/C 15/08) KOM(95) 533 lopull. - 95/0275(CNS) (Komission esittämä 10 päivänä marraskuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon raha-asiain komitean kuulemisen jälkeen esitetyn komission ehdotuksen, ottaa huomioon Euroopan parlamentin lausunnon, sekä katsoo, että Moldova toteuttaa perustavaa laatua olevia poliittisia ja taloudellisia uudistuksia ja pyrkii voimakkaasti toteuttamaan markkinatalousmallin, toisaalta Moldova ja toisaalta Euroopan yhteisöt ja niiden jäsenvaltiot ovat allekirjoittaneet kumppanuus- ja yhteistyösopimuksen, joka auttaa yhteistyösuhteiden kehittämistä täyteen laajuuteensa, Moldovan viranomaiset ovat hakeneet rahallista avustusta kansainvälisiltä rahoituslaitoksilta, Euroopan yhteisöltä ja muilta kahdenvälistä apua antavilta tahoilta; Kansainvälisen valuuttarahaston (IMF) ja Maailmanpankin mahdollisesti myöntämästä rahoituksesta huolimatta vuonna 1995 jää jäljelle vielä noin 50 miljoonan Yhdysvaltain dollarin suuruinen rahoitusvaje, joka olisi katettava hallituksen uudistuspyrkimyksiin liittyvien tavoitteiden tukemiseksi, Moldova on sopinut IMF:n kanssa valmiusluottojärjestelystä maan talousohjelman tukemiseksi; IMF:n hallintoneuvosto on hyväksynyt tämän järjestelyn 22 päivänä maaliskuuta 1995, neuvosto hyväksyi päätöksellä 94/346/EY (1) enintään 45 miljoonan ecun suuruisen makrotaloudellisen avun myöntämisen Moldovalle; lisää virallista tukea tarvitaan kuitenkin maan maksutaseen tukemiseksi ja varantojen vakauttamiseksi sekä tarvittavien rakenteellisten uudistusten helpottamiseksi, yhteisön Moldovalle myöntämä täydentävä laina on sopiva toimenpide maan ulkoisten taloudellisten rasitteiden helpottamiseksi, komission on hoidettava yhteisön myöntämää lainaa, ja perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla, ON PÄÄTTÄNYT SEURAAVAA: 1 artikla 1. Yhteisö myöntää Moldovalle pääomaltaan enintään 15 miljoonan ecun suuruisen pitkän ajan lainan enintään kymmeneksi vuodeksi tukeakseen maan maksutasetta, vakauttaakseen sen varantoja ja helpottaakseen tarvittavien rakenteellisten uudistusten toteuttamista. 2. Komissiolla on tätä varten oikeus ottaa Euroopan yhteisön puolesta lainaksi tarvittavat varat, jotka annetaan Moldovan käyttöön lainan muodossa. 3. Lainan hoidosta huolehtii komissio läheisessä yhteistyössä raha-asiain komitean kanssa ja tavalla, joka on yhdenmukainen IMF:n ja Moldovan välisten sopimusten kanssa. 2 artikla 1. Komissiolla on valtuudet raha-asiain komiteaa kuultaan neuvotella Moldovan viranomaisten kanssa lainaa koskevista talouspoliittisista ehdoista. Näiden ehtojen on oltava yhdenmukaiset 1 artiklan 3 kohdassa tarkoitettujen sopimusten kanssa. 2. Komissio tarkastaa määräajoin yhteistyössä raha-asiain komitean kanssa ja läheisessä yhteistoiminnassa IMF:n kanssa, että Moldovan talouspolitiikka on lainan tavoitteiden mukaista ja että lainan ehdot täyttyvät. 3 artikla 1. Laina annetaan Moldovan käyttöön yhdessä erässä, jollei 2 artiklan määräyksistä muuta johdu ja jos Moldovan on todettu edistyvän tyydyttävästi IMF:n kanssa tehdyn valmiusluottojärjestelyn soveltamisessa. 2. Varat maksetaan Moldovan valtionpankkiin. 4 artikla 1. Edellä 1 artiklassa tarkoitettuja otto- ja antolainaustoimia toteutettaessa sovelletaan samaa arvopäivää, eikä niistä saa aiheutua yhteisölle eräpäivän muuttumisia, valuuttakurssi- tai korkoriskiä eikä muita kaupallisia riskejä. 2. Moldovan sitä pyytäessä komissio toteuttaa tarvittavat toimenpiteet aikaisempaa takaisinmaksua koskevan lausekkeen sisällyttämiseksi lainaehtoihin ja varmistaa, että lauseketta voidaan soveltaa. 3. Moldovan pyynnöstä, ja jos olosuhteet sallivat lainojen koron alentamisen, komissio voi rahoittaa uudelleen alkuperäiset lainansa tai osan niistä taikka järjestellä uudelleen asiaa koskevia rahoitusehtoja. Uudelleenrahoitus- tai järjestelytoimet toteutetaan 1 kohdassa määrättyjen edellytysten mukaisesti, eivätkä ne saa johtaa kohteena olevien ottolainojen keskimääräisen laina-ajan pidentymiseen eivätkä korottaa uudelleenrahoituksen tai -järjestelyn toteutuspäivänä jäljellä olevaa, kulloisenkin valuuttakurssin mukaista lainapääomaa. 4. Moldova vastaa kaikista yhteisölle tässä päätöksessä tarkoitetun toiminnan loppuunsaattamisesta ja täytäntöönpanosta aiheutuneista kuluista. 5. Raha-asiain komitealle ilmoitetaan vähintään kerran vuodessa 2 ja 3 kohdassa tarkoitettujen toimien edistymisestä. 5 artikla Vähintään kerran vuodessa komissio antaa Euroopan parlamentille sekä neuvostolle kertomuksen tämän päätöksen täytäntöönpanosta tilannearvioineen. (1) EYVL N:o L 155, 22.6.1994, s. 27